Pelle Dragsted (EL), 2023-10-05:
Tak for spørgsmålet, og også tusind tak for samarbejdet.
Det ser jeg sindssygt meget frem til.
Som jeg var inde på tidligere, er det jo en virkelig imponerende rejse, som ordføreren har været på med sit parti, og det er smukt at se, hvordan flere og flere danskere viser tillid.
Jeg mener jo, og det sagde jeg også, da jeg tiltrådte, at vi står med en helt utrolig vigtig opgave i de partier, som er tilbage i det, der engang hed den rød-grønne blok, simpelt hen fordi det er blevet så tydeligt efter det år, der efterhånden er gået med denne regering, hvad der sker, når der ikke sidder venstreorienterede eller socialister med der, hvor beslutningerne bliver taget.
Så angriber man lønmodtagernes basale rettigheder, gør deres frihed mindre, så begynder man at tale om, at der skal være brugerbetaling på ældreplejen, og så bliver klimakampen sat i bakgear.
Der var mange, der var utilfredse med vores resultater, og selvfølgelig voksede træerne ikke ind i himlen, da vi var grundlag for Mette Frederiksens første regering, men i dag er det jo i hvert fald tydeligt, hvad man får, når vi ikke længere sidder med ved bordet.
Så selvfølgelig kommer vi til at levere det, som vi lover, også efter næste valg, hvor vi forhåbentlig får en regering, der repræsenterer flertallets interesser i det her samfund.
Det ser vi jo, i forbindelse med at familier, der har friværdi, kan hjælpe deres børn ind på boligmarkedet osv. osv.
Så jeg vil stadig væk sige – og det er jo nok ikke så usædvanligt for en socialist – at det, som jeg vil kalde sådan klassemæssige eller økonomiske skel, er de grundlæggende skel i vores samfund.
I forhold til det her med klimaet og generationerne vil jeg sige, at jeg egentlig oplever, at der på tværs af generationer er en stor vilje til at gøre noget.
Jeg var nede på pladsen forleden dag, hvor bedsteforældre for grøn omstilling var stærkt repræsenteret sammen med en masse unge mennesker.
Hvis jeg må sige en ting, som jeg undrer mig lidt over i forhold til Radikale Venstre, så handler det om, at den her generationskontrakt jo er vigtig, men samtidig flirter spørgeren jo med tanken om at gå i regering med fru Inger Støjberg og gå i blok med fru Pernille Vermund og andre, som jo helt åbenlyst har et meget anderledes perspektiv på f.eks. landbrugets ansvar her.
Er det en måde at opfylde en generationskontrakt på?
Nå, jeg kan se, at han sidder og ryster på hovedet.
Jeg må vende tilbage med det præcise tal.
Jeg beklager meget, men det er svært at holde styr på det hele som politisk ordfører.
Uanset hvad har vi et kæmpestort problem med dyrevelfærd i vores landbrugsproduktion.
Det er jo helt åbenlyst, at der dør for mange smågrise.
Altså, det kvælstofproblem, vi har snakket om i forhold til vores fjorde og vores vand, skyldes jo, at vi har for mange dyr, for det, der kommer ud af den ene ende på dem, spreder man ud over markerne, og det er det, der ender ude i vores fjorde, sådan at de kommer til at ligne de her ørkener.
Så vi skal jo gøre noget ved landbruget, og det ærgrer mig lidt, at der er nogle partier, som ligesom bare er sådan Rasmus Modsat.
Jeg synes hverken, at ordføreren er træls eller dum – så langtfra, tværtimod – men måske lidt Rasmus Modsat på det her område.